
I kapittel VII i Lov om arbeidervern og arbeidsmiljø m.m. av 4. februar 1977 (Arbeidsmiljøloven) om verneombud, arbeidsmiljøutvalg og verne- og helsepersonale, er det fastsatt regler om organisering av vernetjenesten på arbeidsplassene.  Den 1. juli 1977 trådte Forskrift for verneombud og arbeidsmiljøutvalg i kraft (Arbeidstilsynets bestilling nummer 321).  Forskriften fastsetter nærmere reguleringer om valg, oppgaver, funksjonstid m.v.  vedrørende verneombud og arbeidsmiljøutvalg.

1.  Formål
Retningslinjene for valg av verneombud og hovedverneombud ved NTNU er å betrakte som utfyllende regler til de forskriftene som til enhver tid gjelder.  Retningslinjene gjelder for valg av verneombud, lokale hovedverneombud og sentralt hovedverneombud og beskriver hvordan valgene skal gjennomføres.

2.  Ansvar og myndighet
Arbeidsmiljøutvalget vedtar organiseringen av verneområder og lokale hovedverneområder.

Arbeidsmiljøutvalget utpeker et valgstyre for verneombudsvalget.

Organisasjonsutviklingsavdelingen administrerer og vedlikeholder denne retningslinjen.

3.  Kort beskrivelse av oppgaver for verneombud, lokale hovedverneombud og det sentrale hovedverneombudet

Verneombud

Verneombudet er arbeidstakernes representant i verne- og miljøspørsmål, og skal etter lovens § 26 nr. 1 ivareta arbeidstakernes interesser i saker som angår arbeidsmiljøet.  Vervet som verneombud går på person, ikke på stilling.  Det skal velges verneombud innenfor hvert verneområde.  Det velges stedfortreder for verneombudene.  

Lokale hovedverneombud

Lokale hovedverneombud skal samordne verneombudenes virksomhet innenfor sitt lokale hovedverneområde.  Spørsmål som gjelder flere verneområder innenfor samme hovedverneområde skal forelegges det lokale hovedverneombudet.  Lokalt hovedverneombud representerer verneombudene i samarbeidsfora innenfor fakultetet/ avdelingen og samarbeider med ledelsen innenfor hovedverneområdet.

Det sentrale hovedverneombudet

Det sentrale hovedverneombudet skal samordne de lokale hovedverneombudenes virksomhet.  Spørsmål som gjelder flere lokale hovedverneområder skal forelegges det sentrale hovedverneombudet. Det sentrale hovedverneombudet sitter som medlem og representant for verneombudene i Arbeidsmiljøutvalget.

4.  Regler for valg av verneombud, lokalt hovedverneombud og sentralt hovedverneombud

Valget ledes og koordineres av et valgstyre for hele virksomheten.  Valgstyret skal bestå av tre personer.  

Valgstyret skal bekjentgjøre valgdatoen på alle arbeidsplasser minst en måned før valgresultatet skal foreligge.  En ansvarlig leder innenfor verneområdet skal administrere valget og arrangere valgmøte innenfor verneområdet.  Enhver arbeidstaker og lokale fagforeninger som organiserer arbeidstakerne innen verneområdet, har rett til å foreslå kandidater.

Verneombud

For å kunne velges som verneombud må man være tilsatt i 50 % stilling eller mer som vitenskapelig eller teknisk/administrativt tilsatt ved NTNU.  Verneombudet skal velges blant anerkjent dyktige arbeidstakere med erfaring og innsikt i arbeidsforholdene innenfor verneområdet.  De bør velges blant arbeidstakere som har arbeidet ved NTNU de siste to år.

Arbeidsgiver eller de som i arbeidsgivers sted leder virksomheten (arbeidsleder innen verneområdet), kan ikke velges som verneombud.

Verneombudene velges av og blant arbeidstakerne innenfor hvert verneområde. Dersom kun en kandidat er foreslått innenfor et verneområde, er denne valgt.  Hvis det er flere kandidater, blir den som får flest stemmer valgt.  Ved stemmelikhet avgjøres valget ved loddtrekning.  Verneombudene velges med en funksjonstid på 2 år fra 1. januar til 31. desember.

Alle tilsatte tjenestemenn, hel- og deltidstilsatte, har stemmerett bortsett fra NTNUs øverste daglige leder.

Dersom et verneombud slutter ved NTNU eller går over i varig arbeid innen et annet arbeidsområde, skal det umiddelbart velges nytt verneombud.  Ansvarlig er arbeidsgiver i linjen.

Valgstyret skal ha skriftlig melding om hvem som er valgt til verneombud og stedfortreder for verneombudet.  Valgstyret rapporterer resultatet av valget til Arbeidsmiljøutvalget.  Resultatet av valget bekjentgjøres ved oppslag på arbeidsplassene.

Lokale hovedverneombud

Ved NTNU skal de lokale hovedverneombudene velges av og blant verneombudene.  Valgstyret koordinerer valg av lokale hovedverneombud og utpeker en person innenfor hovedverneområdet som er ansvarlig for å arrangere valget.  Eventuell stemmelikhet avgjøres ved loddtrekning.

De lokale hovedverneombudene velges med en funksjonstid på 2 år fra 1. januar til 31. desember.

Det velges stedfortredere for lokale hovedverneombud.  Reglene som gjelder for hovedverneombudet, kommer tilsvarende til anvendelse for stedfortrederen.

Sentralt hovedverneombud

Etter Arbeidsmiljølovens § 25 nr. 3 og Arbeidstilsynets forskrift nr. 321 § 5.2, skal det sentrale hovedverneombudet utpekes av fagforeningene i fellesskap blant verneombudene eller andre som har eller har hatt tillitsverv ved NTNU. 

Fagforeningene kan velge å ikke benytte seg av denne retten. Da skal det sentrale hovedverneombudet velges av og blant de lokale hovedverneombudene, eventuell stemmelikhet avgjøres ved loddtrekning. Valgstyret skal da arrangere valg av det sentrale hovedverneombudet. 

Det sentrale hovedverneombud velges med en funksjonstid på 2 år fra 1. juni til 31. mai.

Det velges/utpekes stedfortreder for det sentrale hovedverneombudet.  Reglene som gjelder for det sentrale hovedverneombudet, kommer tilsvarende til anvendelse for stedfortrederen.

5.  Dokumentreferanser
Lov av 4. februar 1977 om arbeidervern og arbeidsmiljø (Arbeidsmiljøloven), sist ved       endringslov av 30. april 1998 nr. 24 (§§ 25 og 26)

Arbeidstilsynets forskrift nr. 321 ”Verneombud og arbeidsmiljøutvalg” 

Arbeidstilsynets veiledning nr. 383 ”Vernetjenesten”

Protokoll fra Arbeidsmiljøutvalgets møte 10. juni 1996/vedtak i AMU-sak 17/96

